## Uredba o izmjenama i dopunama Uredbe o unutarnjem ustrojstvu Ministarstva za javne radove, obnovu i graditeljstvo

### NN 116/2003 (22.7.2003.), Uredba o izmjenama i dopunama Uredbe o unutarnjem ustrojstvu Ministarstva za javne radove, obnovu i graditeljstvo

# VLADA REPUBLIKE HRVATSKE

1591

Na temelju članka 60. stavak 1. i 2. Zakona o
sustavu državne uprave (»Narodne novine«, br. 75/93, 92/96, 48/99, 15/2000 i
59/2001) i članka 34. stavka 1. Uredbe o načelima za unutarnje ustrojstvo
tijela državne uprave (»Narodne novine«, broj 43/2001), Vlada Republike
Hrvatske je na sjednici održanoj 17. srpnja 2003. godine, donijela

## UREDBU

 o
izmjenama i dopunama Uredbe o unutarnjem ustrojstvu Ministarstva za javne
radove, obnovu i graditeljstvo

Članak 1.

U Uredbi o unutarnjem ustrojstvu Ministarstva za
javne radove, obnovu i graditeljstvo (u daljnjem tekstu: Ministarstvo –
»Narodne novine«, broj 70/2001), u članku 3. iza točke A)2. dodaje se točka 3.
koja glasi:

»Odjel za nadzor i kontrolu
tehničko-financijskih poslova«.

Točke B)4. i 5. mijenjaju se i glase:

»4. Uprava za otočni i regionalni
gospodarsko-socijalni raz­voj

5. Uprava za proračun i financije«.

Članak 2.

U članku 4. iz stavka 1. dodaje se stavak 2.,
koji glasi:

»U Kabinetu ministra obavljaju se i sljedeći
administrativno-stručni poslovi: poslovi odnosa s javnošću, pripreme
konferencija za novinare, organizacije medijskog praćenja aktivnosti
Ministarstva, te održavanje kontakata s medijima; uređivanje i ažuriranje web
stranica Ministarstva, pravodobno objavljivanje na web-u informacija vezanih za
projekte, zakone i druge provedbene propise, natječaje za nabavu usluga, roba i
radova iz djelokruga Ministarstva, te drugi poslovi značajni za rad
Ministarstva koje odredi ministar odnosno zamjenik ministra.«.

Članak 3.

U članku 5. stavak 2. mijenja se i glasi:

»Za obavljanje poslova u Tajništvu Ministarstva
ustrojavaju se sljedeći odjeli:

a) Odjel za pravne i međunarodno-pravne poslove

b) Odjel za informatizaciju i tehničke poslove«.

Članak 4.

Članak 6. mijenja se i glasi:

»Članak 6.

a) Odjel za pravne i međunarodno-pravne poslove

Odjel za pravne i međunarodno-pravne poslove
obavlja upravne i stručne poslove koji se odnose na: normativnu djelatnost u
vezi pripreme i izrade nacrta prijedloga zakona i drugih propisa iz djelokruga
Ministarstva, daje primjedbe, prijedloge i mišljenja na nacrte prijedloga
zakona drugih tijela državne uprave, osigurava provedbu zakona i drugih
propisa, pruža stručnu pomoć ustrojstvenim jedinicama i djelatnicima
Ministarstva, surađuje s nadležnim tijelima u postupcima koji se vode pri
sudovima, priprema prijedloge odgovora na pitanja zastupnika Hrvatskoga sabora
iz djelokruga Ministarstva, izrađuje program zakonodavne djelatnosti
Ministarstva i dostavlja izvješća o realizaciji tog programa ministru, izrađuje
prijedlog plana rada Ministarstva temeljem pri­jedloga plana rada unutarnjih
ustrojstvenih jedinica Ministarstva; poslove u vezi sa zakonodavnim projektima
koji se temelje na međunarodnoj suradnji odnosno međunarodnim ugovorima,
bilateralnim ugovorima i sporazumima iz programa CARDS, te zakonodavnim
projektima iz drugih programa Europske unije, poslova pripreme i izrade
međunarodnih, bilateralnih ugovora i sporazuma iz djelokruga rada Ministarstva,
usklađivanje pravnih propisa i programa s propisima Europske unije; prati i
provodi mjere kadrovske politike Ministarstva u vezi izbora i prijema na rad i
rasporeda na radna mjesta službenika i namještenika, rješava o pravima,
obvezama i odgovornostima službenika i namještenika koja proizlaze iz rada i u
svezi rada, obavlja i druge stručne i administrativne poslove u svezi s
kadrovima Ministarstva, te poslove vezano za rad pisarnice i pismohrane, te
obavlja i druge poslove koje odredi tajnik i ministar neposredno.

Za obavljanje poslova u Odjelu za pravne i
međunarodno-pravne poslove ustrojavaju se sljedeći odsjeci:

a) 1. Odsjek za pravne i međunarodno-pravne
poslove

b) 2. Odsjek za kadrovske i opće poslove

*a)
1. Odsjek za pravne i međunarodno-pravne poslove*

Odsjek za pravne i međunarodno-pravne poslove
obavlja upravne i stručne poslove koji se odnose na: normativnu djelatnost u
svezi s pripremom i izradom nacrta prijedloga zakona i drugih propisa iz
djelokruga Ministarstva, daje primjedbe, prijedloge i mišljenja na nacrte
prijedloga zakona drugih tijela državne uprave, osigurava provedbu zakona i
drugih propisa, pruža stručnu pomoć ustrojstvenim jedinicama i djelatnicima
Ministarstva, surađuje s nadležnim tijelima u postupcima koji se vode pri
sudovima, priprema prijedloge odgovora na pitanja zastupnika Hrvatskoga sabora
iz djelokruga Ministarstva, izrađuje program zakonodavne djelatnosti
Ministarstva i dostavlja izvješća o realizaciji tog programa ministru, izrađuje
prijedlog plana rada Ministarstva temeljem prijedloga plana rada unutarnjih
ustrojstvenih jedinica Ministarstva; obavljanje poslova i zadataka u vezi sa
zakonodavnim projektima koji se temelje na međunarodnoj suradnji odnosno
međunarodnim ugovorima, bilateralnim ugovorima i sporazumima iz programa CARDS,
te zakonodavnim projektima iz drugih programa Europske unije, poslovi izrade
međunarodnih bilateralnih ugovora i sporazuma iz djelokruga rada Ministarstva,
usklađivanje pravnih propisa i programa s propisima Europske unije, sudjeluje u
postupcima sklapanja međunarodnih ugovora, bilateralnih ugovora i sporazuma i
prati njihovu provedbu, izrađuje i priprema nacrte prijedloga zakona i drugih
propisa o potvrđivanju međunarodnih ugovora, bilateralnih ugovora i sporazuma
iz djelokruga Ministarstva, te obavlja i druge poslove koje odredi tajnik i
ministar neposredno.

*b) 2. Odsjek za kadrovske i opće poslove*

Odsjek za kadrovske i
opće poslove: prati i provodi mjere kadrovske politike Ministarstva, obavlja
upravne, stručne i administrativne poslove u vezi izbora i prijma na rad i
rasporeda na radna mjesta službenika i namještenika, rješava o pravima,
obvezama i odgovornostima službenika i namještenika koja proizlaze iz rada i u
svezi rada, sudjeluje u izradi akata kojima se uređuju prava, obveze i
odgovornosti službenika i namještenika u svezi rada, vodi osobne očevidnike i
druge potrebne evidencije službenika i namještenika, sudjeluje u izradi i
realizaciji plana i programa stručnog usavršavanja i osposobljavanja te obavlja
i druge stručne i administrativne poslove u svezi s kadrovima Ministarstva;
poslove koji se odnose na pisarnicu (prijam i otprema pošte, raspoređivanje
akata, pismohranu, odnosno arhiviranje i čuvanje registraturne građe koja
nastaje radom Ministarstva); priprema prijedloge planova za obranu zemlje u
djelatnostima iz djelokruga Ministarstva, izrađuje plan obrane Ministarstva,
donosi metodo­loške, stručne i tehničke upute za provođenje obrambenih priprema
u pravnim osobama posebno značajnim za obranu Republike Hrvatske iz djelokruga
Ministarstva, te obavlja i druge poslove koje odredi tajnik i ministar
neposredno.«.

Članak 5.

Članak 7. mijenja se i glasi:

»Članak 7.

*b)
Odjel za informatizaciju i tehničke poslove*

b) Odjel za
informatizaciju i tehničke poslove obavlja stručne i tehničke poslove koji se
odnose na: nabavu i održavanje računalne i programske opreme, analiziranje
potreba i zahtjeva glede informatičkih poslova iz područja poslovanja
Ministarstva, unapređenje i implementaciju informatičke tehnologije, formiranje
integralnog informacijskog sustava Ministarstva, davanje podrške korisnicima
sustava, održavanje korisničkih seminara; obavlja poslove za potrebe
Ministarstva u svezi korištenja i održavanja vozila, tekućeg održavanja zgrada,
instalacija i uređaja, opremanja prostorija, čišćenja radnih prostorija, skrbi
o urednom i pravilnom korištenju imovine i sredstava rada, te obavlja i druge
poslove koje odredi tajnik i ministar neposredno.

Za obavljanje poslova u
Odjelu za informatizaciju i tehničke poslove ustrojavaju se sljedeći odsjeci:

b) 1. Odsjek za
informatizaciju

b) 2. Odsjek za
tehničke poslove

*b) 1. Odsjek za informatizaciju*

Odsjek za
informatizaciju obavlja stručne i tehničke poslove koji se odnose na: nabavu i
održavanje računalne i programske opreme, analiziranje potreba i zahtjeva glede
informatičkih poslova iz područja poslovanja Ministarstva, unaprjeđenje i
implementacija informatičke tehnologije, formiranje integralnog informacijskog
sustava Ministarstva, davanje podrške korisnicima sustava, održavanje
korisničkih seminara.

*b) 2. Odsjek za tehničke poslove*

Odsjek za tehničke
poslove obavlja stručne i tehničke poslove za potrebe Ministarstva u svezi
korištenja i održavanja vozila, tekućeg održavanja zgrada, instalacija i
uređaja, opremanja prostorija, čišćenja radnih prostorija, skrbi o urednom i
pravilnom korištenju imovine i sredstava rada.«.

Članak 6.

Iza članka 7. dodaje se naslov i članak 7a.:

»A) 3. ODJEL ZA NADZOR I KONTROLU
TEHNIČKO-FINANCIJSKIH POSLOVA

Članak 7a.

Odjel za nadzor i kontrolu tehničko-financijskih
poslova obavlja stručne poslove kontrole i nadzora poslova ugovaranja i izvedbe
radova, obračun radova obnove i drugih investicijskih radova iz djelokruga
Ministarstva; poslove kontrole i nadzora tehničke dokumentacije, poslove
prikupljanja, odabira, primjene tehničkih i drugih propisa koji uređuju gradnju
(poslovi kontrole projektno-tehničke dokumentacije, izvedbe radove, postupak
izrade i ovjere obračunske dokumentacije nadzornih službi i izvoditelja
radova); kontrolu postupka provedbe javnog nadmetanja za nabavu usluga, roba i
radova; priprema i sudjeluje u izradi akata tehničke i obračunske
dokumentacije, te kontrolu (i obustavu) isplata; obavlja poslove kontrole
primjene zakona, drugih propisa, podzakonskih akata, upravnih i drugih akata
poslovanja iz djelokruga Ministarstva, te prati i usklađuje njihovu primjenu;
utvr­đuje povredivost propisa i drugih akata poslovanja uprava, te pred­laže
mjere za otklanjanje uočenih nepravilnosti, obavlja poslove kontrole pripreme i
provedbe postupaka nabava pojedinih uprava, uključujući i kontrolu natječajne
dokumentacije; daje stručna mišljenja na upite i predstavke stranaka i drugih
subjekata u ostvarivanju njihovih prava vezanih za primjenu propisa iz
djelokruga Ministarstva.«.

Članak 7.

U članku 14. stavak 4.
mijenja se i glasi:

»Odsjek za obnovu
višestambenih zgrada i objekata javne na­mjene obavlja stručne poslove
planiranja, pripreme i provo­đenje te stručni nadzor nad provođenjem programa
obnove; prikuplja i obrađuje stručnu dokumentaciju i ostale podatke vezane za
realizaciju programa obnove; usklađuje rad svih sudionika u programima obnove i
prati tijek izvršenja po objektima obnove; izrađuje izvješća i analize o
provedbi programa obnove, analizira probleme u provedbi programa i predlaže
rješenja za njihovo otklanjanje.

Iza stavka 4. dodaju se
stavci 5., 6. i 7. koji glase:

Za obavljanje poslova i
zadaća u Odsjeku za obnovu više­stambenih zgrada i objekata javne namjene
ustrojavaju se:

c) 1. Pododsjek za
obnovu školskih objekata

c) 2. Pododsjek za
obnovu višestambenih zgrada i objekata javne namjene

*c) 1. Pododsjek za obnovu školskih
objekata*

Pododsjek za obnovu
školskih objekata obavlja stručne poslove koji se odnose na planiranje,
pripremu, provođenje i stručni nadzor nad provođenjem programa obnove školskih
objekata, usklađuje i koordinira rad svih sudionika u programima obnove,
izrađuje godišnji i višegodišnji plan i program rada zajedno s ostalim tijelima
uprave i drugim institucijama, prikuplja i obra­đuje stručnu dokumentaciju
vezanu za provedbu programa, prati tijek izvršenja po objektima obnove, zaprima
i obrađuje obračunske situacije sudionika, izrađuje izvješća i analize o
provedbi programa, analizira probleme u provedbi programa i predlaže rješenja
za njihovo otklanjanje.

*c) 2. Pododsjek za obnovu višestambenih
zgrada i objekata javne namjene*

Pododsjek za obnovu
višestambenih zgrada i objekata javne namjene obavlja stručne poslove koji se
odnose na planiranje, pripremu, provođenje i stručni nadzor nad provođenjem
programa obnove višestambenih zgrada i objekata javne namjene, usklađuje i
koordinira rad svih sudionika programa, izrađuje godišnji i višegodišnji plan i
program rada zajedno s tijelima uprave, jedinicama lokalne samouprave i drugim
institucijama, prikuplja i obrađuje stručnu dokumentaciju vezanu za provedbu
programa, prati tijek izvršenja po objektima obnove, zaprima i obrađuje
obračunske situacije sudionika, izrađuje izvješća i analize o provedbi
programa, analizira probleme i predlaže rješenja za njihovo otklanjanje.«.

Članak 8.

U članku 16. stavak 2.
mijenja se i glasi:

»Za obavljanje poslova
u Upravi za stanovanje, graditeljstvo i stanogradnju ustrojavaju se sljedeći
odjeli:

a) Odjel za pripremu investicija, razvoj i
unaprjeđenje graditeljstva i strategiju stanovanja

b) Odjel za pripremu zemljišta i komunalnu
infrastrukturu

c) Odjel za provedbu investicija

d) Odjel za imovinskopravne poslove i
dokumentaciju.«.

Članak 9.

Članak 17. mijenja se i glasi:

»Članak 17.

*a) Odjel za pripremu investicija, razvoj i
unaprjeđenje
graditeljstva i strategiju stanovanja*

Odjel za pripremu
investicija, razvoj i unapređenje graditeljstva i strategiju stanovanja obavlja
stručne poslove koji se odnose na pripremu investicija u stanogradnji i
graditeljstvu; izrađuje prijedloge i programe stanogradnje i graditeljstva;
usklađuje rad svih sudionika u pripremi i realizaciji građenja; priprema i predlaže
tendere i drugu dokumentaciju za postupak provedbe javnog nadmetanja za nabavu
roba i usluga te ustupanja radova, te na bazi prikupljenih ponuda predlaže
odabir najpovoljnijih ponuditelja, obavlja poslove vezane za sklapanje ugovora,
izrađuje prijedloge godišnjih programa izgradnje stanova iz Programa društveno
poticane stanogradnje; obavlja stručne poslove koji se odnose na praćenje
graditeljstva i stanovanja u cjelini, predlaže mjere gospodarske politike u
graditeljstvu, stanovanju, gradnji stanova i naselja; obavlja poslove
planiranja, pripreme i realizacije politike strateškog razvoja graditeljstva i
stanovanja i ostvarivanja međunarodne suradnje u graditeljstvu i stanovanju;
planira i predlaže mjere i programe u cilju unaprjeđenja graditeljstva, stanovanja,
kvalitete stanovanja i načina za rješavanje stambenih pitanja građana;
razrađuje socijalni, ekonomski i makroekonomski aspekt stanovanja.«.

Članak 10.

Članak 18. mijenja se i
glasi:

“Članak 18.

*b) Odjel za pripremu zemljišta i komunalnu
infrastrukturu*

Odjel za pripremu
zemljišta i komunalnu infrastrukturu obavlja stručne poslove koji se odnose na
pripremu zemljišta i opremanje komunalnom infrastrukturom, ishođenje
lokacijskih i građevnih dozvola, provedbu Zakona o društveno poticanoj
stanogradnji, u dijelu koji se odnosi na osiguravanje građevinskog zemljišta i
komunalnog opremanja od strane jedinica lokalne samouprave; pripremu
dokumentacije za rješavanje imovinskopravnih odnosa građevinskog zemljišta;
koordinaciju na izradi urbanističko-tehničke i geodetske dokumentacije; izradu
projektnih zadataka i davanje stručne pomoći sudionicima u postupku.«.

Članak 11.

Članak 19. mijenja se i
glasi:

»Članak 19.

*c) Odjel za provedbu investicija*

Odjel za provedbu
investicija obavlja stručne poslove koji se odnose na organiziranje, operativno
provođenje i financijsko praćenje realizacije investicija u stanogradnji i
graditeljstvu; provodi analize i dokumentacijsko praćenje tijeka građenja;
kontrolu provedbe i ispunjenje plana i dinamike građenja; koordinira sve
sudionike u procesu građenja; izrađuje konačne obračune sudionika u građenju,
te izrađuje izvješća o realizaciji programa.

Članak 12.

Iza članka 19. dodaje se novi članak 19 a. koji
glasi:

»Članak 19a.

*d)
Odjel za imovinsko pravne poslove i dokumentaciju*

Odjel za imovinskopravne poslove i dokumentaciju
obavlja pravne i stručne poslove u svezi provedbe odredaba Zakona o društveno
poticanoj stanogradnji, Zakona o pravima hrvatskih branitelja iz Domovinskog
rata i članova njihovih obitelji, Zakona o najmu stanova; obavlja poslove koji
se odnose na provedbu postupaka svih načina nabave roba i usluga te ustupanja
radova i sklapanje ugovora i sporazuma s izvoditeljima radova; pruža stručnu
pomoć korisnicima u ostvarivanju njihovih prava; priprema prijedloge odluka za
Vladu Republike Hrvatske iz djelokruga rada Uprave; surađuje i daje očitovanja
Državnom odvjetništvu Republike Hrvatske glede postupaka koji se vode pred
nadležnim sudovima; daje očitovanja na predstavke i pritužbe građana, udruga,
pravnih osoba i drugih; obavlja stručne poslove izrade svih vrsta ugovora i
raznih sporazuma; izrade nacrta i prijedloga zakona i drugih propisa, priprema
stručnih podloga za izradu zakona i drugih propisa iz područja graditeljstva i
stanovanja, te prati primjenu propisa iz djelokruga Uprave.«.

Članak 13.

Naslov ispred članka 20. i članak 20. mijenjaju
se i glase:

»B) 4. UPRAVA ZA OTOČNI I REGIONALNI
GOSPODARSKO-SOCIJALNI RAZVOJ

Članak 20.

Uprava za otočni i regionalni
gospodarsko-socijalni razvoj obavlja upravne i stručne poslove koji se odnose
na upravljanje otočnim i regionalnim gospodarsko-socijalnim razvojem: uobli­čavanje
i predlaganje regionalne gospodarsko-socijalne politike; osmišljavanje i
predlaganje uspostave cjelovitog sustava planiranja, programiranja i upravljanja
otočnim i regionalnim gospodarsko-socijalnim razvojem za sve upravne razine;
planiranje, pripremu i koordinaciju izrade strategije regionalnog
gospodarsko-socijalnog razvoja; izradu pravnog okvira otočne i regionalne
gospodarsko-socijalne politike; tumačenje, provedbu i nadzor provedbe zakona i
drugih propisa iz djelokruga Uprave; pripremu stručnih podloga za planiranje,
predlaganje, usklađivanje, provedbu, praćenje provedbe i evaluaciju državnih
poticajnih mjera otočnog i regionalnog gospodarsko-socijalnog razvoja;
planiranje, programiranje, izradu, provedbu, praćenje provedbe i vrednovanje
otočnih i regionalnih gospodarsko-socijalnih programa i projekata; provedbu
godišnjih programa poticanja razvoja otoka, područja posebne državne skrbi,
brdsko-planinskih područja i drugih područja Republike Hrvatske koji zaostaju u
razvoju; koordinaciju i vođenje svih međuresorskih radnih skupina vezano uz
otočni i regionalni gospodarsko-socijalni razvoj na državnoj razini; vođenje
baze podataka vezano uz otočni i regionalni gospodarsko-socijalni razvoj te
promidžbu državnih poticajnih mjera i gospodarsko-socijalnih razvojnih programa
i projekata vezanih uz otočni i regionalni gospodarsko-socijalni razvoj.

Za obavljanje poslova i
zadaća Uprave za otočni i regionalni gospodarsko-socijalni razvoj ustrojavaju
se sljedeći odjeli:

a) Odjel za otočnu i
regionalnu gospodarsko-socijalnu raz­vojnu politiku i planiranje

b) Odjel za provedbu otočnih i regionalnih
gospodarsko-socijalnih razvojnih programa.«.

Članak 14.

Članak 21. mijenja se i glasi:

»Članak 21.

*a)
Odjel za otočnu i regionalnu gospodarsko-socijalnu raz­vojnu politiku i
planiranje*

Odjel za otočnu i regionalnu
gospodarsko-socijalnu razvojnu politiku i planiranje obavlja upravne i stručne
poslove koji se odnose na: uobličavanje i predlaganje regionalne
gospodarsko-socijalne politike; osmišljavanje i predlaganje uspostave
cjelovitog sustava planiranja, programiranja i upravljanja otočnim i
regionalnim gospodarsko-socijalnim razvojem na svim upravnim razinama;
planiranje, pripremanje i koordiniranje izrade strategije regionalnog
gospodarsko-socijalnog razvoja; koordiniranje i vođenje međuresorskih radnih
skupina za pitanja otočnog i regionalnog gospodarsko-socijalnog razvoja; izradu
odnosno sudjelovanje u izradi odgovarajućih zakonskih i drugih propisa kojima
se uređuje upravljanje otočnim i regionalnim gospodarsko-socijalnim razvojem;
praćenje i usklađivanje zakona i drugih propisa te planova i programa otočnog i
regionalnog gospodarsko-socijalnog razvoja s drugim zakonima, propisima i
razvojnim dokumentima; planiranje i predlaganje mjera otočne i regionalne
gospodarsko-socijalne razvojne politike na državnoj razini i usklađivanje tih
mjera s drugim mjerama; izradu ili ustupanje izrade stručnih podloga, razvojne
dokumentacije, znanstveno-stručnih studija i elaborata te razvojnih programa i
projekata u svezi s otočnim i regionalnim gospodarsko-socijalnim razvojem;
izradu i/ili nadzor izrade Državnih programa gospodarsko-socijalnog razvitka
otoka, Programa održivog razvitka otoka i otočnih skupina, programa koji se
odnose na područja posebne državne skrbi, brdsko-planinska područja i ostala
područja Republike Hrvatske koja zaostaju u razvoju; izradu stručnih analiza,
prikaza i izvješća te odgovaranje na upite o otočnom i regionalnom
gospodarsko-socijalnom raz­voju te izrada baza podataka i uspostava sustava za
upravljanje informacijama vezano uz otočni i regionalni gospodarsko-socijalni
razvoj.

Za obavljanje poslova u
Odjelu za otočnu i regionalnu gospodarsko-socijalnu razvojnu politiku i
planiranje ustrojavaju se sljedeći odsjeci:

a) 1. Odsjek za otočnu
i regionalnu gospodarsko-socijalnu razvojnu politiku

a) 2. Odsjek za planove
i programe otočnog i regionalnog gospodarsko-socijalnog razvoja

*a) 1. Odsjek za otočnu i regionalnu gospodarsko-socijalnu
razvojnu politiku*

Odsjek za otočnu i
regionalnu gospodarsko-socijalnu razvojnu politiku obavlja stručne i tehničke
poslove koji se odnose na: uobličavanje i predlaganje regionalne
gospodarsko-socijalne razvojne politike; osmišljavanje i predlaganje uspostave
cjelovitog sustava planiranja, programiranja i upravljanja otočnim i
regionalnim gospodarsko-socijalnim razvojem na svim upravnim razinama;
planiranje, pripremanje i koordiniranje izrade strategije regionalnog
gospodarsko-socijalnog razvoja; koordiniranje i vođenje međuresorskih radnih
skupina za pitanja otočnog i regionalnog gospodarsko-socijalnog razvoja; izradu
odnosno sudjelovanje u izradi odgovarajućih zakonskih i drugih propisa kojima
se uređuje upravljanje otočnim i regionalnim gospodarsko-socijalnim razvojem;
praćenje i usklađivanje zakona i drugih propisa te planova i programa otočnog i
regionalnog gospodarsko-socijalnog razvoja s drugim zakonima, propisima i
razvojnim dokumentima te planiranje i predlaganje mjera otočne i regionalne
gospodarsko-socijalne razvojne politike na državnoj razini i usklađi­vanje tih
mjera s drugim mjerama.

*a)
2. Odsjek za planove i programe otočnog i regionalnog gospodarsko-socijalnog
razvoja*

Odsjek za planove i programe otočnog i
regionalnog gospodarsko-socijalnog razvoja obavlja stručne i tehničke poslove
koji se odnose na: koordiniranje i vođenje međuresorskih radnih skupina za
pitanja otočnog i regionalnog gospodarsko-socijalnog razvoja; izradu ili
ustupanje izrade stručnih podloga, razvojne dokumentacije, znanstveno-stručnih
studija i elaborata te razvojnih programa i projekata u svezi s otočnim i
regionalnim gospodarsko-socijalnim razvojem; izradu i/ili nadzor izrade
Državnih programa razvitka otoka, Programa održivog razvitka otoka i otočnih skupina,
programa koji se odnose na područja posebne državne skrbi, brdsko-planinska
područja i ostala područja Republike Hrvatske koja zaostaju u razvoju; izradu
stručnih analiza, prikaza i izvješća te odgovaranje na upite o otočnom i
regionalnom gospodarsko-socijalnom razvoju te izrada baza podataka i uspostava
sustava za upravljanje informacijama vezano uz otočni i regionalni
gospodarsko-socijalni razvoj.«.

Članak 15.

Članak 22. mijenja se i glasi:

»Članak 22.

*b)
Odjel za provedbu otočnih i regionalnih gospodarsko-socijalnih razvojnih
programa*

Odjel za provedbu otočnih i regionalnih
gospodarsko-socijalnih razvojnih programa obavlja upravne i stručne poslove
koji se odnose na: tumačenje, provedbu i nadzor provedbe zakona i propisa iz
nadležnosti Uprave; provedbu i nadzor provedbe otočnih i regionalnih
gospodarsko-socijalnih razvojnih programa kao što su: Nacionalni program
razvitka otoka, Državni programi razvitka otoka, Programi održivog razvitka
otoka i otočnih skupina, programi koji se odnose na područja posebne državne
skrbi, brdsko-planinska područja i ostala područja Republike Hrvatske koja
zaostaju u razvoju; osiguranje provođenja mjera otočne i regionalne
gospodarsko-socijalne politike na državnoj razini, praćenje provedbe mjera te
evaluaciju njihovih učinaka; praćenje provedbe i vrednovanje otočnih i
regionalnih gospodarsko-socijalnih razvojnih programa; unapređivanje postojećih
otočnih i regionalnih razvojnih programa i predlaganje novih programa;
koordinaciju sudionika provedbe otočnih i regionalnih gospodarsko-socijalnih
programa; prikupljanje, analizu, sistematizaciju, vrednovanje i odobravanje
projekata za koje se traži financiranje iz sredstava državnog proračuna i
drugih sredstava namijenjenih otočnom i regionalnom gospodarsko-socijalnom
razvoju; organiziranje, planiranje, pripremu i odobravanje transfera iz
državnog proračuna i sredstava iz drugih izvora namijenjenih za programe i
projekte izgradnje komunalne, prometne, društvene, gospodarske infrastrukture,
prometnog povezivanja, poticanja gospodarskog razvoja, otklanjanja posljedica
rata, bržeg povratka prognanika i izbjeglica, te drugih projekata i programa u
cilju postizanja ravnomjernijeg regionalnog gospodarsko-socijalnog razvoja
Republike Hrvatske; organizacija i izrada pravila i propisa koji se odnose na
provedbu otočnih i regionalnih gospodarsko-socijalnih razvojnih programa;
izradu stručnih analiza, prikaza i izvješća te odgovaranje na upite vezano uz
provedbu i vrednovanje otočnih i regionalnih gospodarsko-socijalnih razvojnih
programa te izradu i vođenje baze podataka i drugih informacija vezano uz
provedbu i vrednovanje otočnih i regionalnih gospodarsko-socijalnih razvojnih
programa.«.

Članak 16.

Naslova ispred članka 23. i članak 23. mijenjaju
se i glase:

»B. 5. UPRAVA ZA PRORAČUN I FINANCIJE

Članak 23.

Uprava za proračun i financije obavlja stručne
poslove poslove koji se odnose na planiranje potrebnih financijskih
materijalnih sredstava; izradu odgovarajućih izvješća, pregleda i
plansko-analitičkih podataka, izradu bilance i računa primitaka i izdataka;
pripremu, praćenje i izvršenje tekućih i kapitalnih izdataka sukladno
pozicijama državnog proračuna Republike Hrvatske s naglaskom na praćenje
izdataka po osnovi rješenja ureda državne uprave nadležnih za poslove obnove i
rješenja Ministarstva (o ostvarivanju prava na potporu za popravak ratom
oštećenih stambenih objekata nižih stupnjeva oštećenja, o pravu na potporu za
opremanje stambenih objekata te ostvarivanju prava na povrat vlastito uloženih
sredstava u obnovu stambenih objekata), izdaje potvrde korisnicima carinske
povlastice za realizaciju programa obnove, izgradnje i opremanja građevinskih
objekata, te za zbri­njavanje prognanika, povratnika i izbjeglica; pripremu,
praćenje i izvršenje transfera za kapitalne investicije; obračun isplate plaća
i raznih novčanih naknada; vođenje propisane knjigovodstvene financijske
dokumentacije; prati namjensko korištenje, odnosno isplatu novčanih sredstava
sukladno zakonu, surađuje s financijskim institucijama i tržištem kapitala, te
obavlja i druge poslove koje odredi ministar.

Za obavljanje poslova u Upravi za proračun i
financije ustrojavaju se sljedeći odjeli:

a) Odjel za pripremu i izvršavanje proračuna i
suradnju s financijskim institucijama

b) Odjel računovodstvenih, plansko-analitičkih
poslova i poslova državne riznice.«.

Članak 17.

Članak 24. mijenja se i glasi:

»Članak 24.

*a)
Odjel za pripremu i izvršavanje proračuna i suradnju
s financijskim institucijama*

Odjel za pripremu i
izvršavanje proračuna i suradnju s financijskim institucijama obavlja stručne
poslove vezane za područje ukupnih javnih izdataka te poslove suradnje s
financijskim institucijama i tržištem kapitala.

Za obavljanje poslova u
Odjelu ustrojavaju se sljedeći po­dod­sjeci:

a) 1. Pododsjek za
pripremu i izvršavanje proračuna

a) 2. Pododsjek za
suradnju s financijskim institucijama i tržištem kapitala

*a) 1. Pododsjek za pripremu i izvršavanje
proračuna*

Pododsjek za pripremu i
izvršavanje proračuna obavlja planske poslove iz područja ukupnih javnih
izdataka; izrađuje financijska izvješća i planove prema državnom proračunu,
odnosno definira financijske obveze za projekte u tijeku i nove projekte; vodi
poslove likvidiranja i obračunavanja izravnih kapitalnih ulaganja; priprema
zahtjeve za izvršavanje kapitalnih izdataka i transfera putem sustava Državne
riznice; obavlja poslove evidencije kapitalne imovine i usklađuje sa stvarnim
stanjem; upravlja i izvršava posebne oblike plaćanja obveza po kapitalnim
projektima dionicama/udjelima iz državnog portfelja, definiranjem pri­jenosa
prava nad vlasničkim pozicijama i vodi evidenciju o gospodarenju
vrijednosnicama.

*a) 2. Pododsjek za suradnju s financijskim
institucijama
i tržištem kapitala*

Pododsjek za suradnju s
financijskim institucijama i tržištem kapitala surađuje i pruža stručnu potporu
u svezi tijeka financijskih sredstava za projekte tehničke pomoći, sudjeluje u
pripremi planova korištenja investicijskih zajmova ili darovnica kojima se
financiraju programi investiranja i projekti tehničke pomoći Svjetske banke i
drugih međunarodnih institucija (EBRD, Razvojna banka vijeća Europe), prati
pripremu ugovora kooordinira povlačenje sredstava iz vanjskih izvora i plaćanje
iz državnog proračuna, ustrojava praćenje i putem programskog sustava, vodi
ukupan tijek financijskih sredstava, vodi razne financijske evidencije i
priprema tekuća i konačna financijska izvješća za pojedine davatelje zajmova
ili darovnica.«.

Članak 18.

Članak 25. mijenja se i
glasi:

»Članak 25.

*b)
Odjel računovodstvenih, plansko-analitičkih poslova
i poslova državne riznice*

Odjel računovodstvenih, plansko-analitičkih
poslova i poslova državne riznice obavlja stručne poslove vezane za računo­vodstvene
poslove i poslove državne riznice.

Za obavljanje poslova u
Odjelu ustrojavaju se sljedeći pododsjeci:

b) 1. Pododsjek za računovodstvene
poslove

b) 2. Pododsjek
plansko-analitičkih poslova i poslova državne riznice

*b) 1. Pododsjek za računovodstvene poslove*

Pododsjek za
računovodstvene poslove obavlja stručne poslove koji se odnose na planiranje i
izvršenje tekućih izdataka; knjigovodstveno praćenje izvršenja primitaka i
izdataka po pozicijama državnog proračuna; blagajničko poslovanje; obavlja
poslove kontiranja knjigovodstvenih dokumenata, knjiženja i unosa radi
evidencije sredstava po pozicijama državnog proračuna; obavlja poslove obračuna
plaća i izdataka za zaposlene; ispostavlja naloga platnog prometa, vodi
evidencije likvidacije blagajničkog poslovanja kao i likvidacije gotovinskih
računa, putnih naloga, te vodi dnevne blagajne.

*b) 2. Pododsjek plansko-analitičkih
poslova i poslova državne riznice*

Pododsjek
plansko-analitičkih poslova i poslova državne riznice obavlja stručne poslove
vezane za izradu i izvršavanje državnog proračuna, te poslove vezane za
implementaciju u sustav državne riznice; sudjeluje u izradi državnog proračuna,
izrađuje potrebne analize i izvješća koja se koriste pri izradi državnog
proračuna; izrađuje analize i izvješća za potrebe kolegija Ministarstva i
drugih uprava u sastavu Ministarstva, priprema i kontrolira ispravnost
dokumentacije prije unosa u sustav državne riznice, vodi brigu o rokovima za
podnošenje rezervacija i zahtjeva za plaćanje iz sustava riznice, kontaktira s
nadležnim ministarstvom u svezi rada riznice, obavlja i druge poslove iz ovog
područja.«.

Članak 19.

Članak 26. briše se.

Članak 20.

U članku 27. stavku 3. točka a) mijenja se i
glasi:

»a) Odjel za povrat imovine i stambeno
zbrinjavanje”.

Članak 21.

Podnaslov ispred članka 28. i članak 28.
mijenjaju se i glase:

»a) Odjel za povrat imovine i stambeno
zbrinjavanje

Članak 28.

Odjel za povrat imovine
i stambeno zbrinjavanje kompletira zahtjeve vlasnika stambenih objekata
dodijeljenih privremno u posjed i na korištenje, priprema rješenja o ukidanju
ili poništenju rješenja o davanju imovine na privremeno korištenje, vodi
evidenciju o istima, priprema naloge za iseljenje, vodi evidenciju riješenih i
neriješenih slučajeva povrata imovine, rješava predmete u postupku ostvarivanja
prava na stambeno zbrinjavanje davanjem u najam obiteljske kuće ili stana u
državnom vlasništvu, davanjem u najam oštećene obiteljske kuće u državnom vlas­ništvu
i dodjelom građevinskog materijala, dodjelom građe­vinskog zemljišta u državnom
vlasništvu i građevinskog materijala za izgradnju obiteljske kuće, dodjelom
građevinskog materijala za popravak, obnovu ili izgradnju obiteljske kuće ili
stana, kompletira zaprimljene predmete podnositelja zahtjeva za sklapanje
ugovora o najmu ili darovanju, evidentira i prati izvršenje istih, u slučaju
neizvršavanja uvjeta predlaže odgovarajuće mjere, vodi evidenciju o broju
podnijetih zahtjeva za stambeno zbrinjavanje po pojedinim oblicima stambenog
zbrinjavanja, analizira probleme u svezi povrata imovine i stambenog
zbrinjavanja, daje prijedloge za njihovo rješavanje, koordinira rad regionalnih
ureda iz nadležnosti odjela, izrađuje analize, prikaze i izvješća, predlaže
odgovarajuće mjere.«.

Članak 22.

U članku 29. iza stavka
5. dodaju se stavci 6., 7. i 8. koji glase:

»Za obavljanje poslova
i zadaća iz nadležnosti Odsjeka za statusna prava prognanika, povratnika i
izbjeglica i opće poslove ustrojavaju se:

b) 1. Pododsjek izrade
i kontrole analitičkih obrazaca

b) 2. Pododsjek za
povratak prognanika, povratnika i izbjeglica

*b) 1. Pododsjek izrade i kontrole
analitičkih obrazaca*

Pododsjek izrade i
kontrole analitičkih obrazaca izrađuje potrebne obrasce za vođenje evidencija o
pravima prognanika, povratnika i izbjeglica, povratu imovine date privremeno u
posjed i na korištenje, stambenom zbrinjavanju na područjima posebne državne
skrbi, kontrolira analitičke obrasce popunjene u regionalnim uredima kojima se
evidentiraju nove činjenice, promjene stanja, kontrolira dokumentaciju temeljem
koje se evidentira promjena u bazama, vrši unos podataka.

*b) 2. Pododsjek za povratak prognanika,
povratnika i izbjeglica*

Pododsjek za povratak
prognanika, povratnika i izbjeglica obavlja stručne i administrativne poslove
koji se odnose na: planiranje, pripremu, koordiniranje, organiziranje i
usklađivanje aktivnosti radi povratka unutar Republike Hrvatske, u i iz
Republike Hrvatske, provedbe međunarodnih sporazuma o povratku; organizira
provjere na terenu stambenih objekata zbog mogućnosti povratka; poduzima
odgovarajuće mjere radi osiguravanja povratka; izdaje odgovarajuću ispravu za
realizaciju povratka; izdaje prijed­log plana povratka; vodi evidenciju o broju
zahtjeva za povratak i prati realizaciju istih; analizira nastale probleme u
svezi s povratkom i daje prijedloge za njihovo rješavanje.«.

Članak 23.

U članku 30. stavku 3.
točka c) 2. mijenja se i glasi:

»c) 2. Odsjek za skrb
prognanika, povratnika i izbjeglica

Stavak 4. mijenja se i
glasi:

Odsjek financijske
operative i analize obavlja evidentiranje svih podataka vezanih za isplatu
novčanih naknada, izrađuje mje­sečne obračune prava na novčanu naknadu koja se
isplaćuje putem štednih knjižica, vodi evidencije o osobama koje primaju
novčane naknade i pomoći u privatnom smještaju putem štednih knjižica, vrši
razmjenu i usklađivanje podataka s poslovnom ban­kom, izdaje naloge za upis u
štedne knjižice, odgovara na pisane predstavke u svezi s novčanim naknadama,
vrši gotovinska i bezgotovinska plaćanja, izrađuje propisane obračune,
evidencija i provođenje instrumenata osiguranja plaćanja, obavlja gotovinska i
bezgotovinska plaćanja svih obveza, organizira nabavke materijala i usluga,
knjigovodstveno prati osnovnu djelatnost Repub­ličkog fonda »Kralj Zvonimir«
sukladno Zakonu o knjigovodstvu neprofitnih organizacija, njegova proračunska i
izvanproračunska sredstva, osigurava podatke za za izradu polu­godišnjih i
godišnjih obračuna, vodi evidenciju o dobavljačima za usluge, o refundacijama
troškova, novčanim uputnicama, o osnovnim sredstvima, o mjestu i vrsti troška
koji proizlazi iz osnovne djelatnosti i osigurava podatke o gotovinskim i
bezgotovinskim plaćanjima, kontira knjigovodstvenu dokumentaciju i osigurava
podatke za izradu propisanih obračuna.

Obavlja financijsku i
sadržajnu kontrolu ispostavljenih faktura i propisanih priloga za sve vrste
troškova koji se financiraju iz sredstava Republičkog fonda »Kralj Zvonimir«,
vodi evidencije o zaprimljenim fakturama i propisanim prilozima, o plaćenim
obvezama, priprema naloge za plaćanje, izrađuje financijske temeljnice za
knjigovodstveno evidentiranje, provodi financijska uskla­đenja s dobavljačima
za usluge.

Podnaslov iznad stavka
5. i stavak 5. mijenjaju se i glase:

*c) 2. Odsjek za skrb prognanika,
povratnika i izbjeglica*

Odsjek za skrb
prognanika, povratnika i izbjeglica vodi sustav organiziranog i privatnog
smještaja prognanika, povratnika i izbjeglica, izrađuje plan i program
racionalizacije smještajnih kapaciteta, obavlja nadzor kvalitete smještaja i
prehrane, vodi brigu o stanju objekta, provodi prihvat i smještaj prognanika i
izbjeglica, izdaje uputnice, suglasnosti i obavijesti o pravu na orga­­nizirani
smještaj, vodi evidencije o istima, organizira preseljenja i iseljenja,
izrađuje izvješća o realiziranim preseljenjima, o broju organizirano smještenih
osoba, socijalnom statusu osoba, kontrolira analitičke obrasce kojima se
evidentiraju promjene podataka smještaja, provodi odgovarajuće mjere za
kvalitetniju skrb o osobama s posebnim potrebama, sastavlja i vodi evidencije o
socijalnim anamnezama obitelji korisnika, upućuje na smještaj stare i nemoćne
prognanike, povratnike i izbjeglice u odgo­va­rajuće smještajne objekte,
koordinira rad stručnog osoblja u objektima organiziranog smještaja, pronalazi
smještajne kapacitete za stare i nemoćne u ustanovama, izrađuje program potreba
za osobe s posebnim potrebama, te obavlja nadzor na provedbom istih, koordinira
rad prognaničko-izbjegličkih naselja:

–
Prognaničko-izbjegličko naselje »Blaca«, Rokovci

–
Prognaničko-izbjegličko naselje »Naselje prijateljstva«, Če­pin

–
Prognaničko-izbjegličko naselje »Gaza«, Karlovac

–
Prognaničko-izbjegličko naselje »Mala Gorica«, Petrinja

–
Prognaničko-izbjegličko naselje »Pisarovina«, Pisarovina

–
Prognaničko-izbjegličko naselje »Dumače«, Dumače.«.

Članak 24.

Okvirni broj državnih
službenika i namještenika potrebnih za obavljanje poslova iz djelokruga
Ministarstva određuje se u tabeli koja je sastavni dio ove Uredbe i ne
objavljuje se u »Narodnim novinama«.

Članak 25.

Ministar za javne
radove, obnovu i graditeljstvo uskladiti će Pravilnik o unutarnjem redu
Ministarstva za javne radove, obnovu i graditeljstvo s odredbama ove Uredbe u
roku od 30 dana od dana njezina stupanja na snagu.

Članak 26.

Ova Uredba stupa na
snagu danom objave u »Narodnim novinama«.

Klasa: 023-03/03-01/11

Urbroj: 5030115-03-1

Zagreb, 17. srpnja
2003.

Predsjednik
**Ivica Račan,** v. r.

Uredba, NN 116/2003-1591